**צמחים בעונת הסתיו**

**⏴ במבט חדש לכיתה א**

**היקף יחידת הלימוד:** 1 - 2 שיעורים

**עמודים :**50 - 53

**מטרות**

* התלמידים יתארו את מאפייני הצומח בסתיו.
* התלמידים יביאו דוגמאות לצמחים שפורחים בסתיו.
* התלמידים יערכו השוואה בין עלה ירוק לבין עלה שלכת בעזרת חוש המישוש וחוש הראייה.
* התלמידים יכירו שמות של פירות צמחים שמבשילים בסתיו.
* התלמידים יכירו שם של פרי מצמחי ארבעת המינים שנוטלים בסוכות: אתרוג.
* התלמידים יתארו מהי שלכת.

**מהלך השיעור**

| **מרכיבי מעגל הלמידה** | **פעילויות** |
| --- | --- |
| **פתיחה** | * מעיינים בתמונות וקוראים השיר **הקיץ עבר** עמודים 35-34. * עורכים דיון במליאה להעלאת ידע קודם: * איך יודעים שבא הסתיו? * אילו צמחים פורחים בסתיו? * מה עוד קורה לצמחים בסתיו? * אילו שאלות נוספות יש לכם על הסתיו?   יחידת לימוד זו עוסקת בהשפעת מזג האוויר על הצמחים. |
| **התנסות** | * קוראים את קטע המידע **מי פורח בסתיו?** ועונים על השאלות בעמוד 50. * אפשר להקריא את הקטע במליאה, ולהציג תמונות גדולות של הצמחים ושל צמחים אחרים הפורחים בסתיו בסביבתכם הקרובה. השאלות בעקבות הקטע נועדו לחזור על שמות הצמחים שהוזכרו בקטע, והן מנוסחות כחידות כדי לעורר עניין. * קוראים את קטע המידע **אילו** **פירות מבשילים בסתיו?** ועונים על השאלות, עמוד 51.   קטע המידע עוסק בפירות שונים: באתרוג, שהוא אחד מארבעת המינים (לולב, הדס וערבה) שנוטלים בחג הסוכות, ובשלושה מתוך שבעת המינים שמבשילים בסתיו ואשר בהם התברכה ארץ ישראל: רימון, גפן, זית (היתר הם: חיטה, שעורה, תאנה, תמר).  זו הזדמנות לעסוק באחת המשמעויות של חג הסוכות שחל בסתיו בט"ו בתשרי. בהקשר לכך מוצע להיעזר בדגם ההוראה **ארבעת המינים בחגי ישראל** הנמצא במדור מנים ומועדים באתר מטר.   * מבצעים את המשימה **עלי שלכת** בתבנית **חוקרים ומגלים**, עמוד 52.   מוצע לפתוח את השיעור בשאלות: מה קורה לעלי העץ בסתיו? מהי שלכת? לאחר מכן להציג שני עלים (אחד ירוק ושני עלה שלכת) ולהדגיש כי שני העלים נקטפו מאותו העץ. בהמשך מזמינים את התלמידים להתבונן בעלים בעזרת חוש הראייה ובעזרת מגדלת ולזהות תכונות גלויות לעין: איזה צבע יש לכל עלה? איזה גודל? איזו צורה? במה דומים העלים ובמה הם שונים? לאחר מכן מבקשים מהתלמידים לגלות תכונות סמויות בעזרת חוש המישוש: האם העלה מתפורר? האם העלה יבש? במה דומים העלים ובמה הם שונים בהקשר זה? |
| **המשגה** | * עונים על השאלה בתבנית **חושבים מדע** בעמוד 52.   השאלה נועדה לפתח אצל התלמידים מודעות לחשיבה המדעית שהופעלה בתצפית, התבנית היא סוג של מטה-קוגניציה. בתצפית התלמידים השתמשו בחושיהם כדי לאסוף נתונים. כאן חשוב לעמוד על התרומה הייחודית של חוש הראייה ושל חוש המישוש בקליטת המידע. לאיסוף נתונים ללא עיבודם אין כל ערך. לכן חשוב לדון עם התלמידים על החשיבות שיש לאיסוף נתונים על כל אחד מסוגי העלים, לצורך אפיון כל אחד מהם ולצורך עריכת השוואה ביניהם. מומלץ לציין כי פעולות האפיון וההשוואה תורמות להרחבת הידע המדעי.  תבנית זו מציעה שאלת אתגר נוספת: שערו מה עוזר לעלים להתנתק מהענף ולרחף לאדמה? התשובה לשאלה זו מסייעת לחיבור לתופעה הקודמת ולחזרה עליה: הרוח.   * קוראים את קטע המידע **שלכת בסתיו**, עמוד 53.   מטרתו של קטע המידע היא להציג את המושג שלכת ולהבחין בין עצים ירוקי עד לבין עצים בשלכת. בהקשר זה חשוב להדגיש שגם עצים ירוקי עד משירים עלים בכמויות קטנות במשך כל השנה, ממש כמו שערותיהם של בני האדם שנושרות בכמויות קטנות במהלך השנה. עצים אלה, גם כשעליהם נושרים, נשארים ירוקים.   * צופים בסרטון  [עונת הסתיו](http://www.youtube.com/watch?v=8x4GC0-Z0ZI). * עורכים דיון בשאלות: * מה הרגשתם בעקבות הצפייה בסרטון? * אילו מראות ראיתם בסרטון? * מה קורה לצמחים בסתיו? * מה מתאים לעונת הסתיו בישראל? * מה אינו מתאים לעונת הסתיו בישראל? * אילו שאלות נוספות עולות אצלכם בעקבות הצפייה בסרט? |
| **יישום** | * מבצעים את המשימה [איך יודעים שסתיו?](http://ofek.cet.ac.il/ab/science/kesem/Game.aspx?game=automn) באתר "אופק למדע וטכנולוגיה". * מבצעים את המשימה צמחים בעונת הסתיו בתבנית במבט חוזר, עמודים69-68. * כותבים שיר/ סיפור /קומיקס על צמחים בסתיו. |
| **סיכום ורפלקציה** | * תארו כיצד השוויתם בין עלה ירוק לעלה שלכת. * לפי אילו סימנים יודעים שהגיע הסתיו? * מה למדתי בשיעור? * מה השיעור חידש לי? * כיצד למדנו ומה אהבתי בשיעור? |